**Ομιλία Δημάρχου Αμαρουσίου Γ. Πατούλη στο Δημοτικό Συμβούλιο Αμαρουσίου για Απολογισμό 2007-2019**

**Αγαπητοί συνάδελφοι,**

**Φίλες και φίλοι συνοδοιπόροι,**

**Έπειτα από μία κοινή πορεία δώδεκα ετών, ο κύκλος αυτός ολοκληρώνεται συμπυκνώνοντας μία εποχή δημιουργίας για την πόλη μας και ανοίγοντας ένα κεφάλαιο με νέες αναπτυξιακές προοπτικές.**

**Σήμερα είναι μία ημέρα συγκινησιακά φορτισμένη για εμένα. Θα ήθελα να ευχαριστήσω από καρδιάς όλους και καθέναν ξεχωριστά για τα χρόνια της συνεργασίας μας, και τους παρόντες συναδέλφους αλλά και όσους πέρασαν από τα έδρανα του Δημοτικού μας Συμβουλίου κατά τις προηγούμενες θητείες, και άφησαν το δικό τους στίγμα,**

**αλλά και όσους εκλιπόντες συναδέλφους και συνεργάτες μας που δυστυχώς δεν είναι σήμερα μαζί μας.**

**Όλα αυτά τα χρόνια δώσαμε βήμα σε όλες τις απόψεις, αντιπαρατεθήκαμε, αλλά πέρα από διαχωριστικές γραμμές ανάμεσα στους πολίτες και διχαστικές λογικές, επιλέξαμε τον δημιουργικό διάλογο, τη σύνθεση των απόψεων, τη συνεργασία με τελικό αποδέκτη το όφελος των συμπολιτών μας.**

**Και αυτό είναι κατάκτηση όλων μας, και καθενός ξεχωριστά μέσα από τη στάση του σε αυτήν εδώ την αίθουσα.**

**Φίλες και φίλοι.**

Ήταν Ιανουάριος του 2007, λίγο πριν ξεσπάσει η μεγαλύτερη κρίση που γνώρισε ποτέ μεταπολεμικά η χώρα,

όταν κληθήκαμε ως νέα Διοίκηση τότε, να αναλάβουμε το δύσκολο έργο της αναγέννησης του Δήμου Αμαρουσίου.

Από την πρώτη στιγμή καταλάβαμε ότι παραλάβαμε έναν Δήμο έτοιμο να «καταρρεύσει» από τη μια μέρα στην άλλη.

Μια ωρολογιακή βόμβα που είχε ήδη ενεργοποιηθεί κι απειλούσε με ολοκληρωτική καταστροφή, έναν από τους πιο ισχυρούς Δήμους της Ελλάδος.

 Έναν Δήμο που αποτελούσε και αποτελεί το οικονομικό μητροπολιτικό κέντρο του Λεκανοπεδίου, αφού οι επιχειρήσεις που έχουν έδρα στο Μαρούσι δημιουργούν το 25% του Α.Ε.Π. της χώρας.

Από την πρώτη μέρα που ανέλαβε τα καθήκοντά της, η Διοίκησή μας, ήρθε αντιμέτωπη με τις συνέπειες μιας πολύ «βαριάς κληρονομιάς» που μας άφησαν «προίκα», οι προηγούμενοι.

Αυτή η «βαριά κληρονομιά» αποτελείτο από:

Χρέη και οφειλές σε Δημόσιο, Ασφαλιστικά Ταμεία, απλήρωτα δάνεια σε Τράπεζες, υποχρεώσεις σε προμηθευτές και τρίτους, απλήρωτες απαλλοτριώσεις που ξεπερνούσαν τα 350.000.000 ευρώ.

Βρήκαμε υποθηκευμένη την ακίνητη περιουσία του Δήμου, λόγω των δανείων που είχαν συναφθεί.

Κληθήκαμε να λειτουργήσουμε ένα Δήμο με πολυδαίδαλο, αναποτελεσματικό , σπάταλο κι αδιαφανές μοντέλο λειτουργίας,

που αποτελείτο από το Δήμο και τα 24 Νομικά Πρόσωπα και Δημοτικές Επιχειρήσεις που είχαν συσταθεί από την προηγούμενη Διοίκηση.

Βρήκαμε πάνω από 1200 άτομα προσωπικό, το οποίο εργαζόταν σε ένα καθεστώς εργασιακής ανασφάλειας κι ομηρίας, λόγω του μοντέλου προσλήψεων που εφαρμοζόταν από την προηγούμενη Διοίκηση.

Ήρθαμε αντιμέτωποι με μια πολιτική πολύ υψηλών ανταποδοτικών τελών, που καθιστούσε το Δήμο Αμαρουσίου ως έναν από τους ακριβότερους, για τους κατοίκους και τις επιχειρήσεις , Δήμους της χώρας.

**Ουσιαστικά, παραλάβαμε έναν Δήμο στο κόκκινο, υπερχρεωμένο και χρεοκοπημένο, που χρέωνε πανάκριβα τους πολίτες για τις υπηρεσίες που παρείχε.**

**Με εργαζόμενους που εργάζονταν με ανασφάλεια και χαμηλή παραγωγικότητα.**

Οποιοσδήποτε άλλος βρισκόταν στη θέση μας, πιθανόν θα είχε σηκώσει "τα χέρια ψηλά", μπροστά στα προβλήματα αυτά.

Όμως εμείς δεν σηκώσαμε ψηλά τα χέρια.

Αντίθετα, καταστρώσαμε γρήγορα ένα σχέδιο δράσης το οποίο τέθηκε άμεσα σε εφαρμογή.

Το σχέδιο αυτό προέβλεπε τρεις βασικές κινήσεις:

Πρώτον, την αποτύπωση της πραγματικής κατάστασης, για να υπάρχει πλήρης και σε βάθος γνώμη του μεγέθους του οικονομικού προβλήματος .

Δεύτερον, την ενημέρωση των κατοίκων του Δήμου για την πραγματική οικονομική του κατάσταση.

Ως νέα διοίκηση, «δώσαμε λογαριασμό» στους πολίτες.

Και τρίτον, την κατάρτιση ενός σχεδίου δράσεων με έμφαση στην αναδιαπραγμάτευση των δανείων, τη ρύθμιση των οφειλών και τη σταδιακή αποπληρωμή των οφειλών προς τρίτους.

**Το μοντέλο μας αποδείχθηκε αποτελεσματικό.**

**Τα αποτελέσματά του είναι μετρήσιμα.**

Στο πλαίσιο αυτής της νέας πολιτικής διαχείρισης:

* Αποπληρώθηκαν οφειλές προς ιδιώτες προμηθευτές, που ξεπερνούν τα 100.000.000 ευρώ.
* ρυθμίστηκαν οφειλές προς το Κράτος και τα ασφαλιστικά ταμεία και διαγράφηκαν πρόστιμα και προσαυξήσεις, με όφελος για τους πολίτες του Αμαρουσίου πάω από 50.000.000 ευρώ.
* Αποπληρώθηκαν πάνω από 50.000.000 ευρώ σε αποζημιώσεις προς συμπολίτες μας από απαλλοτριώσεις.
* Εξοικονομήθηκαν πάνω από 7.000.000 ευρώ από «κουρέματα» κι επιμηκύνθηκε με επαναδιαπραγμάτευση , η περίοδος αποπληρωμής των υφιστάμενων δανείων.
* Μειώθηκαν τα Νομικά Πρόσωπα και οι Επιχειρήσεις του Δήμου από 24 σε 2.
* Υπήρξε εξορθολογισμός στις δαπάνες λειτουργίας, χωρίς όμως να υποβαθμιστεί η ποσότητα και η ποιότητα των παρεχόμενων υπηρεσιών προς τους πολίτες. Αντίθετα πολλαπλασιάστηκαν και αναβαθμίστηκαν.
* Δόθηκε έμφαση στη δημιουργία ενός ισχυρού δικτύου κοινωνικών δομών, που στήριξε κι εξακολουθεί να στηρίζει καθημερινά, στα χρόνια της κρίσης αυτούς που έχουν ανάγκη.
* Αποκαταστάθηκε η εργασιακή ηρεμία, αφού πλέον ο Δήμος λειτουργεί με μόνιμο προσωπικό , αφού καλύφθηκαν οι κενές οργανικές θέσεις

Για μας δεν είχε σημασία μόνον να φτιάξουμε τους οικονομικούς δείκτες του Δήμου.

Ακόμη μεγαλύτερη αξία είχε κι έχει **οι αριθμοί της οικονομικής μας εξυγίανσης να μετατρέπονται σε κοινωνικό μέρισμα που θα μοιράζεται ισότιμα στους συμπολίτες μας.**

**Γιατί για μας αξία έχουν οι άνθρωποι, κι όχι οι αριθμοί.**

Φίλες και φίλοι

επαναλαμβάνω ότι το αποτέλεσμα της προσπάθειας μας είναι μετρήσιμο.

H πορεία οικονομικής εξυγίανσης του Δήμου Αμαρουσίου στη δωδεκαετία 2007-2019 αποτυπώνεται ξεκάθαρα και στους ισολογισμούς του Δήμου.

Το 2007, ο ισολογισμός κατέγραψε έλλειμμα ύψους 16 εκατομμυρίων ευρώ.

Το 2017, ο Δήμος πέτυχε για τρίτη συνεχή χρονιά, να καταγράψει πλεόνασμα **, ύψους 9,5 εκατομμυρίων.**

**Σήμερα είμαστε περήφανοι γιατί έχουμε διαθέσιμα στο ταμείο του Δήμου μας, πάνω από 30 εκατομμύρια ευρώ.**

**Όταν πριν από 12 χρόνια δεν έβρισκες ούτε ένα ευρώ στο ταμείο.**

**Κι έχουμε λεφτά στο ταμείο την ώρα μάλιστα που ο πίνακας οφειλών προς τρίτους έχει σχεδόν μηδενίσει, σε μια περίοδο που η χρηματοδότησή μας από το Κεντρικό Κράτος έχει μειωθεί πάνω από 60%, στην πιο δύσκολη δημοσιονομικά περίοδο για τη χώρα, σε μια 12ετία που μειώσαμε πάνω από 40% τα ανταποδοτικά τέλη.**

**Αν αυτό δεν είναι μετρήσιμο αποτέλεσμα, τότε ποιο μπορεί να είναι;**

**Αγαπητοί συνάδελφοι,**

**είμαι περήφανος γιατί εγώ και οι συνεργάτες μου πετύχαμε** με σταθερά βήματα, συστηματική δουλειά με διαφάνεια, εφαρμόζοντας ένα ολοκληρωμένο σχέδιο οικονομικής διαχείρισης, να περάσει το Μαρούσι οριστικά στην "εποχή των πλεονασμάτων".

**Σήμερα ο Δήμος Αμαρουσίου "πατά γερά στα πόδια του".**

**Καταφέραμε να μην φορτώσουμε στις επόμενες γενιές της πόλης, τα λάθη των προηγούμενων.**

**Και παραδίδουμε στην επόμενη Διοίκηση του Δήμου Αμαρουσίου, έναν Δήμο καθαρό, χωρίς βάρη, με εκατομμύρια ευρώ στο ταμείο του.**

**Έναν Δήμο με μεγάλη προίκα, που είναι τα δεκάδες μεγάλα και μικρά έργα που υλοποιήσαμε τα προηγούμενα 12 χρόνια αλλά κι αυτά που ήδη τρέχουν αυτό το διάστημα.**

**Ο ορίζοντας μας δεν ήταν οι επόμενες εκλογές, αλλά οι επόμενες γενιές.**

**Αυτό σημαίνει νοικοκύρεμα, αυτό σημαίνει μετρήσιμη αποτελεσματικότητα, αυτό σημαίνει διαφάνεια.**

Φίλες και φίλοι,

Την περίοδο 2007-2017 αυξήθηκε κατακόρυφα η περιουσία της πόλης.

Δεκάδες μεγάλα και μικρά έργα υποδομής εκτελέστηκαν σε όλο το Μαρούσι, σε κάθε γειτονιά του.

Τα έργα αυτά αποτελούν σήμερα " προίκα" της πόλης και των κατοίκων της.

Αποτελούν τη " θετική κληρονομιά" που αφήνουμε στην επόμενη Διοίκηση του Δήμου, όπως σας ανέφερα και προηγουμένως.

Το ύψος των επενδύσεων που πραγματοποιήθηκαν στην πόλη από πλευράς Δήμου, ξεπερνά τα 120.000.000 ευρώ.

Τα χρήματα αυτά δεν προήλθαν από τις τσέπες των δημοτών μας, αλλά είναι αποτέλεσμα της αποτελεσματικής διεκδίκησης και των ώριμων μελετών της σημερινής Δημοτικής Αρχής.

Όλα όσα έγιναν στο Μαρούσι τα χρόνια αυτά, από πλευράς υποδομών, προέρχονται από χρηματοδότηση μέσω του Προγράμματος Δημοσίων Επενδύσεων, του ΕΣΠΑ και διαφόρων άλλων προγραμμάτων. Είναι έργα που **εξυπηρετούν σήμερα τις ανάγκες των κατοίκων, των επισκεπτών και των επαγγελματιών της πόλης, χωρίς να έχουν κοστίσει στο δημοτικό προϋπολογισμό ούτε ένα ευρώ.**

Θα σας αναφέρω κυρίες και κύριοι επιγραμματικά, τα πιο σημαντικά από 'όσα έγιναν στο Μαρούσι τα χρόνια αυτά.

Η αισθητική αναβάθμιση του ιστορικού εμπορικού Κέντρου του Αμαρουσίου.

Ένα έργο που αναβαθμίζει την τοπική μας αγορά και δίνει αξία στις περιουσίες των συμπολιτών μας.

Η κατασκευή του νέου Κλειστού Γυμναστηρίου στην Κοκκινιά, που αναβάθμισε την πιο πυκνοκατοικημένη περιοχή της πόλης μας.

Το νέο γήπεδο ποδοσφαίρου στην Δωδεκανήσου.

Οι δύο νέες πεζογέφυρες στη Λεωφόρο Κηφισίας, που καθιστούν ασφαλέστερες τις μετακινήσεις από τη μια πλευρά της πόλης, στην άλλη.

**Οι πράσινες διαδρομές** πεζών και ποδηλάτων σε Άγιο Θωμά, Παράδεισο, Πολύδροσο και Ανατολικό Μαρούσι που αναβαθμίζουν αισθητικά και περιβαλλοντικά τις συγκεκριμένες γειτονιές.

Οι νέες σχολικές αίθουσες σε περιοχές του Αμαρουσίου.

Τα δεκάδες νέα οχήματα, που εξοπλίζουν την υπηρεσία Καθαριότητας και Πρασίνου, την πολιτική μας προστασία, τη Δημοτική μας Συγκοινωνίας.

Οι νέες πλατείες.

Οι πιστοποιημένες για την ασφάλεια τους παιδικές χαρές, σε όλο το Μαρούσι.

Τα δεκάδες χιλιόμετρα ασφαλτοστρώσεων και διανοίξεων νέων δρόμων.

Η ολοκλήρωση του δικτύου αποχέτευσης.

Οι εντάξεις περιοχών στο Σχέδιο Πόλης

Οι 5 νέοι Δημοτικοί Παιδικοί Σταθμοί, σε διάφορες γειτονιές του Αμαρουσίου.

Το νέο δίκτυο δημοτικού φωτισμού, με φωτιστικά σώματα χαμηλής ενεργειακής κατανάλωσης

Οι νέοι χώροι Πολιτισμού και Αθλητισμού.

Τα νέα ΚΑΠΗ που δημιουργήσαμε.

Οι νέες ηλεκτρονικές υπηρεσίες κι εφαρμογές, που καθιστούν ευκολότερη την εξυπηρέτηση των δημοτών μας .

Τα δυο ακίνητα που αποκτήσαμε με χρηματοδότηση από το Πράσινο Ταμείο , επί της οδού Σουρή, όπου ήδη το ένα αξιοποιείται σε συνεργασία με το ίδρυμα Λίλιαν Βουδούρη ως Ινστιτούτο Θεραπείας δια των Τεχνών, το οποίο εγκαινιάσαμε προχθές.

Ο υπόγειος χώρος στάθμευσης σε εμπορικό ακίνητο επί της Χατζηαντωνίου, που αποκτήσαμε δωρεάν ως αντισταθμιστικό όφελος.

Και φυσικά το μεγαλύτερο έργο που έγινε στην πόλη μας τα τελευταία χρόνια, ο νέος υπόγειος χώρος στάθμευσης στην πλατεία Ευτέρπης, που κατασκευάστηκε με αυτοχρηματοδότηση, αλλά και η high tech κι αισθητικά αναβαθμισμένη πλατεία, που θα λειτουργεί ως τοπόσημο για το Μαρούσι, αναδεικνύοντας το σύγχρονο πρόσωπο μιας πόλης όμορφης, λειτουργικής κι ανθρώπινης.

**Θα κάνω μια ιδιαίτερη αναφορά στην αντιπλημμυρική προστασία, που αποτελεί μια μεγάλη, τεράστια παρέμβαση, που έχει τη δική μας αποκλειστικά σφραγίδα.**

**Βρήκαμε μια πόλη ανοχύρωτη απέναντι στα πλημμυρικά φαινόμενα, που εντείνονται λόγω της κλιματικής αλλαγής.**

**Μέσα σε ελάχιστα χρόνια, ετοιμάσαμε όλες τις απαραίτητες μελέτες, διεκδικήσαμε χρηματοδότηση κι ήδη εκτελούνται ή πρόκειται να εκτελεστούν στο επόμενο διάστημα έργα αντιπλημμυρικής προστασίας σε όλο το Μαρούσι.**

Αλλά δεν είναι μόνον τα έργα υποδομής που έγιναν αυτά τα δώδεκα χρόνια. Ακόμη πιο σημαντική ίσως παρέμβαση στα χρόνια της κρίσης, ήταν η ενίσχυση των κοινωνικών μας δομών και υποδομών.

Στο διάστημα αυτό θέσαμε στην υπηρεσία των συμπολιτών μας ένα πρότυπο δίκτυο κοινωνικών δομών που περιλαμβάνει μεταξύ άλλων το ΚΕΠ Υγείας, το Δημοτικό Πολυιατρείο, το Κοινωνικό Παντοπωλείο, το Κοινωνικό Φαρμακείο, το Δημοτικό Ασθενοφόρο, τα προγράμματα Βοήθεια στο Σπίτι και Κοινωνική Μέριμνα, τα Προγράμματα Προληπτικής Ιατρικής, τα Γεύματα Αγάπης, το Κέντρο Ψυχοκοινωνικής Υποστήριξης. Πρόσφατα, τη δημιουργία τράπεζας δοτών μυελού των οστών.

Το Κέντρο Δημιουργικής Απασχόλησης παιδιών και νέων με αναπηρία, Το Κέντρο Ημέρας Νόσου Αλτσχάιμερ, η Δημοτική Ιματιοθήκη, Τα Προγράμματα Καταπολέμησης της Φτώχειας, Οι δημοτικοί λαχανόκηποι, η Διανομή Τροφίμων σε άπορους, η Συλλογή φαρμάκων, η Συμμετοχή στο πρόγραμμα Καταπολέμησης της Φτώχειας, ο Λογαριασμός Αλληλεγγύης και Αλληλοβοήθειας, τα Προγράμματα Κατάρτισης κι επιμόρφωσης ανέργων .

**Πάνω από 150.000 περιπτώσεις συμπολιτών μας έχουν στη δωδεκαετία αυτή εξυπηρετηθεί από τις κοινωνικές δομές του Δήμου Αμαρουσίου.**

**Δώσαμε με πράξεις κι όχι με λόγια ουσιαστικό νόημα και περιεχόμενο στις έννοιες ανθρωπιά και αλληλεγγύη. Και στην κοινωνική μας πολιτική, το αποτέλεσμα είναι μετρήσιμο.**

Στηρίζουμε τη μέση οικογένεια.

Φιλοξενούμε κάθε χρόνο πάνω από 850 παιδιά, στους 12 δημοτικούς παιδικούς σταθμούς μας.

Νοιαζόμαστε και Φροντίζουμε **αυτούς που μας μεγάλωσαν.**

**Αναδείξαμε τον Αθλητισμό και τον Πολιτισμό στην πρώτη γραμμή της καθημερινότητας της πόλης.**

**Σήμερα πάνω από 9.000 συμπολίτες μας συμμετέχουν σε ετήσια βάση, στα αθλητικά και πολιτιστικά προγράμματα του Δήμου.**

**Ενώ είναι δεκάδες χιλιάδες οι επισκέπτες στις καλλιτεχνικές και πολιτιστικές εκδηλώσεις**

**που διοργανώνουμε κάθε χρόνο.**

**Μέσα σε 12 χρόνια, μειώσαμε πάνω από 40% τα ανταποδοτικά τέλη.**

**Το 2007 ήμασταν από τους Δήμους με τα υψηλότερα ανταποδοτικά τέλη στην Ελλάδα.**

**Σήμερα η κατάσταση αυτή έχει ανατραπεί.**

**Είμαστε ο πρώτος Δήμος της χώρας που εφάρμοσε στοχευμένες μειώσεις στα ανταποδοτικά τέλη σε ευπαθείς κοινωνικά ομάδες.**

**Πολύτεκνοι, τρίτεκνοι, άτομα με αναπηρία, μονογονεικές οικογένειες, νέοι επαγγελματίες έχουν απαλλαγεί από την καταβολή ανταποδοτικών τελών στο 100% ή πληρώνουν μειωμένα τέλη 50%.**

**Κι εδώ οι ωφελούμενοι είναι μετρήσιμο μέγεθος.**

Όπως μετρήσιμο είναι το έργο μας στον τομέα του Περιβάλλοντος.

Είχα την τιμή να είμαι για μια περίοδο Πρόεδρος στον Σύνδεσμο για την Προστασία του Πεντελικού.

Την περίοδο εκείνη πετύχαμε να μην καεί ούτε ένα δέντρο, όχι γιατί είμαστε τυχεροί και δεν έκατσε στραβή στη βάρδια μας, όπως έκατσε σε κάποιους άλλους, αλλά γιατί δουλέψαμε μεθοδικά, με σχέδιο και με έμφαση στην πρόληψη.

Κυρίες και κύριοι,

Το δικό μου έργο δεν είναι ούτε αθόρυβο, ούτε αόρατο.

Ως πρόεδρος της Κ.Ε.Δ.Ε και Δήμαρχος Αμαρουσίου έδωσα, μαζί με πολλούς άλλους Δημάρχους, αγώνες για να αναβαθμίσουμε το κύρος της αυτοδιοίκησης. προς όφελος των τοπικών μας κοινωνιών.

Για να εξασφαλίσουμε ένα δίχτυ κοινωνικής  προστασίας για όλους τους Έλληνες.

«Κοινωφελής εργασία», «Βοήθεια στο Σπίτι», τα «Κέντρα Κοινότητας», τα ΚΕΠ Υγείας, η στήριξη των παιδικών σταθμών ήταν μόνο μερικές από τις ενέργειες που στηρίξαμε και σήμερα αποτελούν κατάκτηση για τις τοπικές κοινωνίες.

Ως Πρόεδρος του Εθνικού Διαδημοτικού Δικτύου Υγιών Πόλεων ανέλαβα πρωτοβουλίες με στόχο την προώθηση ολοκληρωμένων Πολιτικών και Δράσεων στο πεδίο της Δημόσιας Υγείας.

**Αναπτύξαμε με αφετηρία το Μαρούσι και στη συνέχεια την Κεντρική Ένωση Δήμων Ελλάδος,**

**ένα δίκτυο διεθνών επαφών και συνεργασιών, που έδωσαν και δίνουν αξία τόσο στην πόλη μας, όσο και στην Ελληνική Αυτοδιοίκηση.**

**Κανένας απολογισμός από μόνος του δεν είναι αρκετός, αν δεν διασφαλίζει μια δημιουργική συνέχεια.**

**Είμαστε ικανοποιημένοι για όσα πετύχαμε, αλλά θα είμαστε ακόμη πιο ικανοποιημένοι αν το έργο αυτό συνεχιστεί και στο μέλλον.**

**Εγώ προσωπικά ως Δήμαρχος, αφήνω παρακαταθήκη στην επόμενη Διοίκηση ένα έτοιμο σχέδιο που περιλαμβάνει ώριμες μελέτες κι έργα, που μπορούν να πάνε το Μαρούσι ακόμη πιο ψηλά.**

**Αναφέρω χαρακτηριστικά.**

* **Την οριοθέτηση και διευθέτηση του ρέματος Σαπφούς και την εκτέλεση των έργων υποδομής που θα ακολουθήσουν.**

**Η Περιφέρεια Αττικής έχει έτοιμη μελέτη την οποία της έχουμε καταθέσει.**

**Να είστε βέβαιοι ότι ως νέος Περιφερειάρχης, το έργο αυτό επιτέλους θα γίνει. Αρκετά χρόνια έχασε το Μαρούσι από την αδράνεια της Περιφέρειας Αττικής.**

* **Το νέο γήπεδο ποδοσφαίρου στο Κτήμα Καρέλλα, ένα έργο ζωής για τον αθλητισμό της πόλης, είναι έτοιμο να ξεκινήσει με χρηματοδότηση από τα δικά μας χρήματα**
* **Τα νέα έργα αντιπλημμυρικής προστασίας σε γειτονιές.**
* **Οι νέες σχολικές αίθουσες που προγραμματίζονται.**
* **Οι νέοι παιδικοί σταθμοί σε Ψαλίδι και Νέα Λέσβο.**
* **Η ένταξη του Κάτω Σωρού στο σχέδιο πόλης.**
* **Το νέο δίκτυο ηλεκτροφωτισμού, χαμηλής ενεργειακής κατανάλωσης και μεγάλης ισχύος**
* **Οι νέες διανοίξεις οδών κι έργα υποδομής στις υπό ένταξη περιοχές**
* **Η περαιτέρω επέκταση του δικτύου των ποδηλατοδρόμων**
* **Οι αναπλάσεις πλατειών κι ενοποιήσεις δημόσιων χώρων, με αρχή την Πλατεία Ηρώων**
* **η αναβάθμιση και ανακατασκευή του ιστορικότερου αθλητικού χώρου της πόλης μας, του χώρου που μας φιλοξενεί σήμερα, του κλειστού γυμναστηρίου Σπύρος Λούης**
* **Οι νέες πεζογέφυρες στην Κηφισίας, στη συμβολή με την Αγίου Κωνσταντίνου και στο ύψος του άλσους Συγγρού. Ο Δήμος έχει τους πόρους για τη χρηματοδότησή τους.**

**Προσδοκία μου είναι το έργο που παραδίδει η Διοίκησή μου να συνεχιστεί με ακόμα περισσότερα έργα για το Μαρούσι μας.**

**Προσωπικά ένα πράγμα μπορώ να υποσχεθώ. Ότι θα βρίσκομαι κοντά στο Μαρούσι,**

**πάντα θα είμαι δίπλα στο Μαρούσι,**

**στην πόλη που με τίμησε, με εμπιστεύτηκε, με αγάπησε, με ανέδειξε, μου έδωσε τη δυνατότητα να είμαι χρήσιμος στους συμπολίτες μου, στους πολίτες όλης της Αττικής.**

**Με τη γνώση και εμπειρία που απέκτησα όλα αυτά τα χρόνια, με την αποτελεσματικότητα που πέδειξα από όποια θέση ευθύνης πέρασα,** και από τη θέση του Περιφερειάρχη Αττικής, θα βρίσκομαι στην **πρώτη γραμμή της μάχης για να κάνουμε το Μαρούσι ακόμη πιο δυνατό.**

**Για να παραμείνει το Μαρούσι ανθρώπινη πόλη.**

**Κι αυτή την πορεία την εγγυώμαι προσωπικά σήμερα αλλά και στο μέλλον.**

Καλή επιτυχία και καλή θητεία στον νέο Δήμαρχο Θεόδωρο Αμπατζόγλου, στη νέα Διοίκηση του Δήμου και στο νέο Δημοτικό Συμβούλιο της πόλης.

**Όλοι μαζί, σε συνεργασία και συνεννόηση, για να πάμε το Μαρούσι ακόμη πιο ψηλά.**

**Σας ευχαριστώ**